Forslag til RÅDETS FORORDNING om ændring af forordning (EØF) nr. 2262/84 om særlige foranstaltninger inden for olivenoliesektoren

(forelagt af Kommissionen)

BEGRUNDELSE

For at kunne anvende EF-retsforskrifterne om olivenolie måtte der oprettes kontrolkontorer, som skulle føre tilsyn med, at de olivenolieproducerende medlemsstater opfyldte alle forpligtelser i retsforskrifterne.

Ved Rådets forordning (EØF) nr. 2262/84, senest ændret ved forordning (EF) nr. 150/1999, fastsættes det, at 50% af kontorernes faktiske udgifter til og med produktionsåret 2001/02 skal dækkes over EF's almindelige budget, at Kommissionen inden den 1. oktober 2001 skal tage stilling til, om det er nødvendigt, at EF fortsat er med til at dække kontorernes udgifter, idet den i givet fald forelægger et forslag for Rådet, og at Rådet efter proceduren i traktatens artikel 37, inden den 1. januar 2002 skal træffe afgørelse om eventuel finansiering af de pågældende udgifter efter produktionsåret 2001/02.

Ved forordning (EF) nr. .../2001 af ... om ændring af forordning om ændring af forordning nr. 136/66/EØF og (EF) nr. 1638/98 for så vidt angår forlængelse af støtteordningen og kvalitetsstrategien for olivenolie har Rådet besluttet, at der skal indføres en ny støtteordning fra den 1. november 2004. Den nuværende støtteordning forbliver derfor i kraft til og med produktionsåret 2003/04. Under disse omstændigheder bør det fastsættes, at EF til og med produktionsåret 2003/04 fortsat skal yde tilskud til dækning af udgifterne for de kontorer, der foretager forskellige former for kontrol i forbindelse med støtteordningen for olivenolieproduktion. Det bør også fastsættes, at der fortsat skal ydes tilskud til kontrolkontorernes udgifter i produktionsåret 2004/05, så kontrolkontorerne bliver i stand til at foretage den fornødne supplerende kontrol vedrørende det foregående produktionsår, og så kontinuiteten med hensyn til kontrolordningen som fastsat i artikel 1, stk. 2, i forordning (EØF) nr. 2262/84, sikres.

De finansielle virkninger for EF-budgettet anslås til i alt 43,5 mio. EUR fordelt på regnskabsårene 2002, 2003, 2004 og 2005.

Kommissionen vil inden den 1. oktober 2004 undersøge, om det er nødvendigt at opretholde EU-tilskuddet til kontorernes udgifter efter produktionsåret 2004/05.

2001/0181 (CNS)

Forslag til RÅDETS FORORDNING om ændring af forordning (EØF) nr. 2262/84 om særlige foranstaltninger inden for olivenoliesektoren

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C ... af ... , s. ...

under henvisning til udtalelse fra Europa-Parlamentet [2], og

[2] EFT C ... af ... , s. ...

ud fra følgende betragtninger:

1) Efter artikel 1, stk. 5, sidste afsnit, i Rådets forordning (EØF) nr. 2262/84 [3] træffer Rådet på forslag af Kommissionen inden den 1. januar 2002 afgørelse om eventuel finansiering af kontorernes udgifter efter produktionsåret 2001/02.

[3] EFT L 208 af 3.8.1984, s. 12. Forordningen er senest ændret ved forordning (EF) nr. 150/1999 (EFT L 18 af 23.10.1999, s. 7).

2) Rådet har ved Rådets forordning (EF) nr. .../2001 af ... om ændring af forordning nr. 136/66/EØF og (EF) nr. 1638/98 for så vidt angår forlængelse af støtteordningen og kvalitetsstrategien for olivenolie [4], besluttet, at der skal indføres en ny støtteordning fra den 1. november 2004. Den nuværende ordning forbliver derfor i kraft til og med produktionsåret 2003/04. Under disse omstændigheder bør det fastsættes, at EF til og med produktionsåret 2003/04 fortsætter med at yde tilskud til udgifterne for de kontorer, der foretager forskellige former for kontrol i forbindelse med støtteordningen for olivenolieproduktionen. Det bør også fastsættes, at der fortsat skal ydes tilskud til kontrolkontorernes udgifter i produktionsåret 2004/05, så kontrolkontorerne bliver i stand til at foretage de fornødne supplerende kontrol vedrørende det foregående produktionsår, og så kontinuiteten med hensyn til kontrolordningen som fastsat i artikel 1, stk. 2, i forordning (EØF) nr. 2262/84, sikres. Kommissionen vil inden den 1. oktober 2004 undersøge, om det er nødvendigt at opretholde EU-tilskuddet til kontorernes udgifter efter produktionsåret 2004/05.

[4] EFT L ...

3) Som følge af ændringer af traktaten om oprettelse af Det Europæiske Fællesskab er det nødvendigt at udskifte henvisningen til traktatens artikel 43, stk. 2 -

UDSTEDT FØLGENDE FORORDNING:

Artikel 1

I forordning (EØF) nr. 2262/84 foretages følgende ændringer:

1. I artikel 1, stk. 5, næstsidste afsnit, ændres "treårsperiode" til "seksårsperiode".

2. I artikel 1, stk. 5, sidste afsnit, ændres:

a) "2001" til "2004" og "2002" til "2005"

b) "artikel 43, stk. 2" til "artikel 37, stk. 2".

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den ...

På Rådets vegne

Formand

FINANSIERINGSOVERSIGT TIL FORSLAGET

Politikområde: landbrug og udvikling af landdistrikter

Aktiviteter: ekstraudgifter

Titel:

Rådets forordning om ændring af forordning (EØF) nr. 2262/84 om særlige foranstaltninger inden for olivenoliesektoren

1. BUDGETPOST (nummer og betegnelse): B2-511

2. SAMLEDE TAL

2.1. Samlet rammebevilling (del B): 43,5 mio. EUR som forpligtelsesbevilling

2.2. Gennemførelsesperiode:

Produktionsårene 2002/03, 2003/04 og 2004/05, dvs. fra den 1. november 2002 til den 31. oktober 2005.

2.3. Samlet flerårigt skøn over udgifterne:

a) Forfaldsplan for forpligtelses- og betalingsbevillinger (finansieringstilskud) (jf. punkt 6.1.1)

mio. EUR (3 decimaler)

>TABELPOSITION>

2.4. Forenelighed med den finansielle programmering og de finansielle overslag

[X] Forslaget er foreneligt med den gældende finansielle programmering

2.5. Virkninger for budgettets indtægtsside

[X] Ingen (vedrører tekniske aspekter ved en foranstaltnings gennemførelse)

3. BUDGETSPECIFIKATIONER

>TABELPOSITION>

4. RETSGRUNDLAG

Traktatens artikel 37.

Artikel 1, stk. 5, i Rådets forordning (EØF) nr. 2262/84.

5. BESKRIVELSE OG BEGRUNDELSE

5.1. Behov for EU-foranstaltninger

5.1.1. Mål

Foranstaltningens generelle mål

Forlængelse af den periode, hvor der over EU's almindelige budget ydes tilskud til de fire kontrolkontorers faktiske udgifter, med tre år.

Begrundelse

Finansieringen af kontorerne er begrundet i nødvendigheden af at beskytte EU's finansielle interesser og tillige i behovet i de berørte medlemsstater, som oprettelsen af en særlig kontrolordning udgør en stor supplerende budgetmæssig belastning for.

Valg af metode:

- Fordele i forhold til andre mulige foranstaltninger

- EU-støtten er et finansielt tilskud til kontorernes udgifter og giver endvidere disse en vis uafhængighed i forhold til de forskellige nationale kontrolinstanser.

- Beskrivelse af eventuelle lignende foranstaltninger på EU-plan eller nationalt plan. Ordningen med kontorer, der samfinansieres af EU og medlemsstaten, er specifik for olivenoliesektoren; det drejer sig om gennemførelsen af en kontrolordning, der ikke kan sammenlignes med andre, nationalt forvaltede foranstaltninger.

- Der forventes spin-off-effekt og multiplikatoreffekt.

EU-støtten repræsenterer langt under 1% af den støtte, der udbetales i olivenoliesektoren, men gør det muligt at anvende en effektiv kontrolordning, som tillige utvivlsomt har en afskrækkende virkning. Støtten til kontorerne er således rentabel, bl.a. under hensyntagen til at producentmedlemsstaternes forvaltningsstrukturer ikke giver mulighed for at foretage den kontrol, der er foreskrevet i EU-bestemmelserne.

Desuden er der ved den kontrol, som kontorerne har foretaget, blevet afsløret adskillige uregelmæssigheder og undertiden endog svig.

- De vigtigste usikkerhedsmomenter, som vil kunne få indflydelse på de konkrete resultater af foranstaltningen.

De største usikkerhedsmomenter er de tekniske vanskeligheder, som medlemsstaterne kan støde på i forbindelse med overholdelse af retsforskrifterne.

5.1.2. Dispositioner, der er truffet på grundlag af forhåndsevalueringen

a) Situationen inden kontorernes oprettelse

Kritik fra Europa-Parlamentet og Revisionsretten af, at der er alvorlige mangler ved retsforskrifterne i olivenoliesektoren, navnlig hvad angår kontrol af olivenolieproduktionen i Italien.

b) Forhåndsevalueringen viste, at det var berettiget at oprette kontrolkontorer i olivenoliesektoren med følgende begrundelse:

i) producentmedlemsstaternes forvaltningsstrukturer er ikke tilstrækkeligt gearet til at foretage den kontrol, der er foreskrevet i EU-bestemmelserne, og det var derfor af afgørende betydning for medlemsstaterne at kunne overlade kontrolopgaverne til administrativt selvstændige organer.

ii) der skal foretages kontrol hos et stort antal parter

iii) støttemodtagerne var inddelt i to forskellige kategorier (store og små producenter)

iv) der var for få kontrolinstrumenter (fortegnelse over olivendyrkningsarealer, datafiler mv.).

5.1.3. Dispositioner, der er truffet på grundlag af den efterfølgende evaluering

Der blev derfor oprettet kontrolstrukturer efter Rådets forordning (EØF) nr. 2262/84 med en EU-finansiering på 100% i de første par år.

Efterhånden som retsforskrifterne udviklede sig, lod Kommissionen kontorerne koncentrere kontrollen om specifikke områder (forbrugsstøtte, interventionsorganernes opkøb, oplagring og salg af olivenolie, undersøgelse af anvendelsen af olivenolie og olie af olivenpresserester, regionale udbytter, skærpet kontrol af oliemøller osv.) for at sikre sig, at der ikke blev ydet uberettiget støtte. Med henblik herpå er Kommissionen fortsat med at medfinansiere kontorerne med 50% indtil produktionsåret 2001/02.

Som følge af udstedelsen af forordning (EF) nr. 2366/98, senest ændret ved forordning (EF) nr. 647/2001, blev den obligatoriske kontrol af oliemøller skærpet, og i hvert produktionsår kontrollerer kontorerne ca. 5 500 af de ca. 11 500 oliemøller i producentmedlemsstaterne. Ved forordning (EF) nr. 1273/1999 indføres der bl.a. en forpligtelse til at bestemme de regionale udbytter. Disse to punkter har mere end opvejet forbrugsstøttens afskaffelse. Ved ovennævnte forordninger indføres der endvidere kontrol af nyplantning, af kvaliteten af den fremstillede olie, af privat oplagret olie, spiseoliven osv.).

5.2. Indsatsområder og nærmere bestemmelser for støtten

- Kontrollen skal i alt omfatte ca. 11 500 oliemøller, 370 producentorganisationer og 2 300 000 producenter.

- Målet er i hvert produktionsår at kontrollere mindst 30% af oliemøllerne og at foretage krydsrevision af flest mulige oliemølleerklæringer og dyrkningserklæringer og at kontrollere, hvordan den fremstillede olie og olien af olivenpresserester anvendes. Over 20% af kontorernes ressourcer går til bestemmelse af de regionale udbytter.

- Kommissionen flytter inden for arbejdsprogrammets rammer kontrollens tyngdepunkt i tråd med udviklingen i retsforskrifterne.

- Kontorerne indberetter uregelmæssigheder til medlemsstaten, der skal anvende de fastsatte sanktioner. På grundlag af disse meddelelser er Kommissionen i stand til i et vist omfang at overvåge situationen og til at foretage de fornødne finansielle korrektioner i forbindelse med regnskabsafslutningen, hvis medlemsstaten ikke griber ind.

Budgettet dækker 50% af kontorernes faktiske udgifter. EU-tilskuddet ydes på grundlag af et arbejdsprogram og et foreløbigt budget, som kontorerne hvert år forelægger for Kommissionen.

5.3. Gennemførelsesbetingelser

Kommissionen og embedsmænd fra medlemsstaternes landbrugsministerier overvåger kontrolkontorernes arbejde gennem kontrol på stedet, kvaltalsmøder, korrespondanceudveksling og proceduren for den årlige godkendelse af de anmeldte udgifter.

6. FINANSIELLE VIRKNINGER

6.1. Samlede finansielle virkninger for budgettets del B (hele programperioden)

Beregningsmetode for de samlede omkostninger ved foranstaltningen, opstillet på grundlag af de tidligere anvendte midler (mio. EUR): Italien 21,8, Spanien 9,3, Grækenland 8,0 og Portugal 4,4.

6.1.1. Finansieringsstøtte

Forpligtelsesbevillinger i mio. EUR (3 decimaler)

>TABELPOSITION>

6.1.2. Teknisk og administrativ bistand, støtteudgifter og IT-udgifter (forpligtelsesbevillinger) - INGEN

6.2. Beregning af omkostningerne pr. foranstaltning i budgettets del B (hele programperioden) - NEJ

7. VIRKNINGER FOR PERSONALERESSOURCER OG ADMINISTRATIONSUDGIFTER - INGEN

8. RESULTATOPFØLGNING OG EVALUERING

8.1. Resultatopfølgningssystem

Resultatindikatorer

For at sikre, at EU-støtteordningerne inden for olivenoliesektoren anvendes korrekt, foretager kontorerne kontrol som pålagt dem efter EU-bestemmelserne, idet de registrerer de uregelmæssigheder, de konstaterer ved sådan kontrol, og underretter Kommissionen og den pågældende medlemsstats myndigheder herom.

Selv om det er korrekt, at kontorerne i de første par år stødte på en lang række vanskeligheder af enhver tænkelig art, fik deres arbejde efterhånden stor indvirkning på de nationale kontrolordninger. Det kan i dag konstateres, at de fire kontorer har et dygtigt personale med erfaring i kontrol af de forskellige foranstaltninger i olivenoliesektoren.

Det skal desuden bemærkes, at resultaterne af kontorernes virksomhed ikke kun kan opgøres i tal (antal kontroller, foreslåede sanktioner, tilbagebetalt støtte, bødeprovenu osv.).

Det er rimeligt at antage, at kontorernes blotte eksistens dæmper fristelsen til og mulighederne for svigagtig adfærd, men denne afskrækkende virkning er meget vanskelig at sætte tal på.

8.2. Evaluering og evalueringstidsplan

Hvordan og hvor ofte skal der evalueres-

Kontorernes virksomhed følges meget nøje af Kommissionen, der regelmæssigt evaluerer kontorernes indsats og medtager resultaterne af deres virksomhed i EUGFL-rapporten hvert år. Formålet med denne foranstaltning er at forlænge den periode, hvor EF yder tilskud til kontorerne, med tre år fra produktionsåret 2002/03. Situationen vil blive taget op til overvejelse i 2004.

Vurdering af resultaterne

I betragtning af de specifikke vanskeligheder i denne sektor ser det ud til, at kontorerne spiller en særdeles vigtig rolle i kontrollen. Det udførte kontrolarbejde udnyttes såvel af Kommissionen som af de forskellige nationale myndigheder. Derfor bør kontrollens finansieringsmetode fortsat anvendes i produktionsårene 2002/03, 2003/04 og 2004/05.

9. FORHOLDSREGLER MOD SVIG

Kontorerne forelægger regelmæssigt deres arbejdsprogrammer. Desuden overvåger Kommissionen løbende regnskaberne; den finansielle situation ved produktionsårets afslutning undersøges af Kommissionen, som fastsætter, hvilke faktiske udgifter kontorerne har haft, og hvor stort et beløb der skal udbetales til de pågældende medlemsstater.